37 prosenttia suomalaisista pk-yrityksistä arvioi suhdanteiden paranevan seuraavan 12 kuukauden aikana.

Helsinkiläisten pk-yritysten suhdannenäkymät ovat tasaantuneet. Odotukset lähiajan suhdannekehityksestä ovat edelleen hyvät, vaikka suhdannehuippu onkin jo ohitettu.

Suomen Yrittäjien, Finnveran ja työ- ja elinkeinoministeriön pk-yritysbarometrin mukaan koko maan pk-yrityksistä 37 prosenttia arvioi suhdanteiden paranevan seuraavan vuoden aikana. Kymmenen prosenttia uskoo niiden heikkenevän.

– Helsinkiläisten yritysten suhdanneodotukset ovat laskeneet keväästä keskimääräistä enemmän ja näkymät ovat nyt samaa tasoa kuin koko maassa. Saldoluku on laskenut keväästä 12 prosenttiyksikköä, ollen nyt +31. Suhdanneodotukset olivat korkeimmillaan viime syksynä, josta on tultu alaspäin 17 prosenttiyksikköä, Helsingin Yrittäjien toimitusjohtaja Tiina Oksala toteaa tiedotteessa.

Helsinkiläisistä yrityksistä 24 prosenttia arvioi henkilökunnan olevan vuoden kuluttua tämänhetkistä suurempi. Vahva enemmistö eli 69 prosenttia arvioi sen pysyvän ennallaan.

Työllistämisen suurimmiksi esteiksi koetaan kilpailutilanne ja osaavan työvoiman saatavuus.

– Yhä useammalla toimialalla on pulaa ammattimaisesta työvoimasta, mikä vaikuttaa yritysten kasvun mahdollisuuksiin, Helsingin Yrittäjien puheenjohtaja Mari Laaksonen sanoo.